Bus en trok bots op N12Die kajuit van die vragmotor is heeltemal verwoes. Foto’s: Netcare 911 Twee mense is dood nadat ŉ bus en swaarvoertuig Vrydag op die N12 tussen Ventersdorp en Coligny gebots het. “Volgens inligting vanaf die toneel het albei voertuie in erge mis gery toe die botsing plaasgevind het. Dit is nog nie in dié stadium duidelik wat tot die ongeluk gelei het nie,” het Chris Botha, woordvoerder van Netcare 911, gesê. Die bus het tydens die ongeluk omgeslaan en op sy dak tot stilstand gekom. “Die bestuurder van die bus het wonderbaarlik geen beserings opgedoen nie.” Botha het gesê die vragmotor se kajuit is heeltemal in die botsing verwoes. “Die bestuurder en ŉ passasier was reeds dood toe paramedici by die toneel opgedaag het.” ŉ Ligte motor was ook in die botsing betrokke, maar die insittendes het geen beserings opgedoen nie. Die polisie ondersoek die voorval.